google/wiki40b huggingface dataset:
Houston

Geografi

Ifølge United States Census Bureau, har byen et totalareal på 1558 km²; dette utgjør 1501 km² av land og 58 km² av vann. Vegetasjonen er klassifisert som tempererte gressletter og skog. Mye av byen ble bygget på skog, myrer, eller prærien, som alle er fremdeles synlig i omkringliggende områder. På grunn av lavtliggende områder forekommer det av og til oversvømmelser. Sentrum ligger ca. 15 m over havet, og det høyeste punktet, som er langt nordvest i Houston, er ca. 38 m over havet. Det renner fire store elver gjennom byen.

Sport

I Houston er det lag for nesten alle store profesjonelle idretter. Disse lagene er Houston Texans (NFL) Houston Astros (MLB), Houston Rockets (NBA), Houston Dynamo (MLS), Houston Aeros (AHL), Houston Wranglers (WTT), Houston Taker (ABA), Houston Energy (IWFL),Houston Leones (PDL) og H-Town Texas Sykloner (NWFA).
Minute Maid Park (hjemmebanen til Astros) og Toytota Center (hjemmebanen til Rockets og Aeros) er plassert i sentrum av Houston. Reliant Astrodome var den første kuppelformede stadion i verden. Den ble brukt av Houston Oilers, som var det forrige NFL laget i Houston frem til 1996.
I 2000 startet arbeidene på det som idag er NRG Stadium med en kapasitet på 72 220.
Dette er nå NFL-laget Houston Texans sin hjemmebane og det er også her Superbowl LI ble holdt den 5. februar 2017.
Joseph Jackson

Senere liv

Etter at The Jackson 5 forlot ham til fordel for solokarriere, andre agenter og plateselskaper, ble han manager for karrierene til døtrene La Toya og Janet. De forlot han også til fordel for andre støttespillere og solokarriere.
Termoandes gasskraftverk

Termoandes gasskraftverk er et gasskraftverk i provinsen Salta i Argentina. Det har en installert produksjonskapasitet på 633 MW, fordelt på tre turbiner. Anlegget ble påbegynt omkring 1995, og stod ferdig i 2000. Brenselkilden er naturgass.
Schizofreniprisen

Schizofreniprisen deles ut hvert år under Nordens største årlige psykiatrikonferanse Schizofrenidagene i Stavanger. Prisen deles ut til personer eller organisasjoner som har utmerket seg gjennom sitt virke innen det psykiske helsefeltet gjennom forskning, behandling, åpenhet, kunnskap, allmenne publiseringer, informasjon og antistigmaarbeid
Hunshandakørkenen

Hunshandakørkenen (kinesisk: 混善达克沙漠, pinyin: Hunshandake Shamo eller 混善达克沙地, Hunshandake Shadi, også kalt lille Tenggerørkenen (小腾格里沙漠, Xiao Tenggeli Shamo) er en ørken sør i ligaen (prefekturet) Xilin-Gol i den autonome region Indre Mongolia i Folkerepublikken Kina. Den ligger ca. 180 km fra Beijing. Et naturvernprogram er igangsatt i den sørlige rand av ørkenen; der er det oppstått et ti kilomenter bredt og 400 km langt belte med trær, busker og gress.
Robert Walser

Liv

Robert Walser vokste opp i en barnerik familie i Biel i det vestlige Sveits. Broren Karl Walser var teatermaler. På grunn av familiens trange økonomi fikk han aldri fullføre gymnaset, men gikk i banklære i Berner Kantonalbank i Biel. I 1895 arbeidet han for et forlag i Stuttgart, og i de følgende årene hadde han forskjellige stillinger i Zürich.
I 1898 ble Walsers første dikt offentliggjort i tidsskriftet Der Bund. Han kom inn i kretsen omkring tidsskriftet Die Insel, hvor han ble kjent med blant andre Franz Wedekind, Max Dauthendey og Otto Julius Bierbaum. I 1905 utdannet han seg til tjener i Berlin, hvor han bodde fra 1906 til 1913. Her skrev han romanen Geschwister Tanner («Søsknene Tanner»), Die Gehülfe («Assistenten») og Jakob von Gunten. Han offentliggjorde også korte prosastykker i aviser og tidsskrifter. På denne tiden skaffet han seg et navn og var en av Hermann Hesses og Franz Kafkas yndlingsforfattere.
I 1913 vendte han tilbake til Biel, og i 1921 flyttet han til Bern. I disse årene levde han av å skrive for aviser og tidsskrifter. Ved siden av skrev han utkast med mikroskopisk blyantskrift, som ikke ble utgitt før lenge etter hans død (Aus dem Bleistiftgebiet).
Etter et sammenbrudd ble Walser i 1929 innlagt ved det psykiatriske sykehuset Waldau utenfor Bern. I 1933 ble han overført til sykehuset Herisau i hjemkantonen Appenzell Ausserrhoden, hvor han levde til sin død. Han døde av et slag under en spasertur i snøen i nærheten av sykehuset. Fra 1936 til hans død fikk han besøk av forfatteren Carl Seelig, som tok Walser med på spaserturer og senere beskrev dem i boken Wanderungen mit Robert Walser («Vandringer med Robert Walser»).
Fra 1930-årene var Walser en glemt forfatter, men han ble gjenoppdaget på 1970-tallet. Sverre Dahl har oversatt flere av bøkene hans til norsk.
Wallander – Hevnen

Handling

Kurt Wallander har kjøpt seg et hus ved havet og tar lange spaserturer på stranden med sin nye, trofaste følgesvenn, labradoren Jussi. Kurt kjenner seg mer harmonisk og tilfreds med tilværelsen enn på lenge. Plutselig brytes stillheten i det sommeridylliske Ystad av en kraftig eksplosjon og som mørklegger hele stedet. Det er Ystads eneste transformatorstasjon som sprenges i luften. Sprengningen følges av flere hendelser. Militæret kalles inn og det erklæres unntakstilstand på det lille stedet, som begynner å likne noe som best kan beskrives som en krigssone. Wallander og hans kollegaer står tilnærmet maktesløse, og de vet ikke om det handlar om sabotasje eller terrorisme. I det generelle kaoset og med media i hælene leter Wallander både bokstavelig og billedlig i mørket etter terrorister eller gjerningsmenn.

Om filmen

Filmen er den første filmen i den andre omgangen av Wallander-filmene med Krister Henriksson i rollen som Kurt Wallander.
Karusellen i fjällen

Innspillingsfakta

Filmen ble innspilt i 1955 i Metronome Studios i Stocksund.

Handling

To menn - som er dobbeltgjengere - kommer til samme hotell, noe som fører til komplikasjoner.
In Amenas

In Amenas (arabisk: إن أميناس‎; ‘In ’Aminās) er en baladiyah (kommune) i daïraen (distriktet) In Amenas i wilayaen (provinsen) Illizi i det østlige Algerie, nær grensen til Libya. Den har et areal på 14 913 kvadratkilometer og hadde 7 385 innbyggere i 2008.
Navnet In Amenas er på tuaregspråk (tamasheq), uttales ‘in ’amanās, og betyr «fjelltopp».
Området ligger tett inntil grensen mot Libya. Det er ytterst tynt befolket. Mange av innbyggerne er tuareger.

Økonomi

Algeries største nasjonale internasjonale utviklingsprosjekt for LNG (flytende naturgass) ble innledet her i 2006. Operatører for prosjektet er Sonatrach (det algiske statsoljeselskap), BP og Statoil. Det dreier seg om fire primære gassfelt og deres samle- og bearbeidelsesanlegg i Tiguentourine, som er i kommunens industrielle sone. Statoil signerte lisensavtalene i 2006 og startet virksomhet i landet i 2007.
I 2010 produserte anlegget 9 milliarder kubikkmeter naturgasskondensat som ble utskipet via to sett rørledninger til henholdsvis den algirske og den tunisiske kysten. Den ene kalles In Amenas-Haoud El Hamra og den andre In Amenas-Hassi Messaoud.

Samferdsel

In Amenas betjenes av flyplassen Zarzaitine - In Amenas.

Klima

In Amenas har varmt subtropisk ørkenklima (BWh, ifølge Köppens klimaklassifikasjon). Somrene er varme og hete, vintrene har milde dager og kjølige netter med temperaturer som av og til faller under 0 °C.

Angrep mot gassanlegget

Militante styrker som kalte seg Katibat Moulathamine («Den maskerte brigade», en antatt tidligere del av Al Qaida i det islamske Maghreb), angrep gassanlegget i Tiguentourine ca. 45 km vest for stedet In Amenas onsdag 16. januar 2013, og i alt 700 ansatte ble tatt som gisler. Aksjonen ble presentert som et mottrekk mot den fem dager tidligere innledede franske militære Opération Serval til støtte for regjeringen i Mali – fordi fransk flyvåpen tillates å overfly Algeries luftrom på vei til Mali.
Det var arbeidere på anlegget av ulike nasjonaliteter – deriblant algerske, amerikanske, britiske, japanske, norske og rumenske ansatte på gassfeltet. Terroristene satte tidlig de algerske og andre muslimske gisler fri, men beholdt mer enn 100 vestlige gisler på selve gassbehandlingsanlegget. Algeries regjering besvarte dette torsdag 17. januar med et massivt, militært angrep på gisseltakerne og basen, med tre kamphelikoptre og spesialsoldater. Etter at gisselaksjonen var avsluttet, ble det 21. januar 2013 offisielt rapportert om 40 drepte gisler.
Sørveiv

Sørveiv er et årlig musikkbransjetreffet for Agder og Telemark som arrangeres i Kristiansand. Bransjetreffet ble arrangert første gang i 2011. Foredragsholderne og paneldeltakerne er sentrale personer i musikkbransjen, hovedsakelig fra Norge og Skandinavia.
Paula Patton

Karriere

Paula Patton startet karrieren relativt sent, som 29-åring. Allerede i sitt første år som skuespiller fikk hun en rolle i en stor film, i den romantiske komedien Hitch (2005) med Will Smith, Eva Mendes og Kevin James. Samme år spilte hun i det romantiske dramaet London med Chris Evans, Jessica Biel og Jason Statham. Året etter fikk hun sitt store gjennombrudd da hun spilte den kvinnelige hovedrollen i actionthrilleren Déjà Vu med Denzel Washington, Val Kilmer og Jim Caviezel.
I 2008 var hun med i dramakomedien Swing Vote med skuespillere som Kevin Costner, Madeline Carroll, Kelsey Grammer, Dennis Hopper og Stanley Tucci. Hun dukket også opp i skrekkfilmen Mirrors med Kiefer Sutherland. I 2009 var hun å se som en av hovedrollene i Oscar-favoritten Precious.
I 2011 spilte hun først i komedien Jumping the Broom, før hun var med i blockbusteren Mission: Impossible - Ghost Protocol (2011), hvor hun spiller Jane Carter, en av medagentene til Ethan Hunt (Tom Cruise).

Annet

Hun giftet seg med musikeren Robin Thicke i 2005. Sammen har de sønnen Julian Fuego Thicke (født 2010).
Tricholeiopus

Utseende

En liten (4 millimeter), brun trebukk med gulaktig hårkledning. Antennene er tynne, omtrent dobbelt så lange som kroppen, på undersiden med en brem av fine hår. Pronotum er bredere enn langt, med nesten rette sidekanter og en svak tverr-grop ved roten. Dekkvingene er lange og smale, tydelig bredere enn pronotum, jevnbrede, i spissen avrundede.

Levevis

Som de fleste andre trebukker borer larvene i ved.

Utbredelse

Arten lever i Øst-Afrika, typeeksemplaret mangler presis lokalitetsangivelse.
Jammain

Historie

Jammain ligger på en høyde som har vært bosatt siden oldtiden. Tilskårede steiner har blitt benyttet om igjen i landsbyhusene til murer, gjerder og jordbrukterrasser. En har også funnet uthugde cisterner. 400 meter nordvest for byen ligger gravhuler hugget ut i berget, med en nisje og grotte (kalt  I-Qubay'ah). En har også funnet keramikk fra sen romersk og bysantinsk tid.
På 1000- og 1100-tallet var landsbyen et senter for hanbali-aktivitet.
Byen har vært bosatt siden midten av islamsk tid og Saladin slo leir her med hæren sin. De første innbyggerne i byen var Bani Qudama-klanen, som flyttet til Damaskus og opprettet forstaden Salihiyah i 1156. Mens de var i byen bygget de den første moskéen her.
Den syriske geografen Yaqut skildret stedet som «en brønn i Nablusåsen i Filistin-provinsen. Den ligger en dagsreise fra Jerusalem og tilhører den byen.»
En landsby i korsfarertiden (1123 e.Kr), kalt Gemmail, har blitt identifisert som Jammain.

Det osmanske riket

Jammain ble en del av Det osmanske riket i 1517 sammen med resten av Palestina, og i 1596 sto den oppført i skattelister som en del av Jabal Qubal nahiya i Nablus liwa. Den hadde et folketall på 18 husholdninger og fem ungkarer, alle muslimer. Innbyggerne i landsbyen betalte skatt for hvete, bygg, sommeravlinger, oliventrær, geiter og/eller bikuber, og en presse for druer eller oliven.
På 1600-tallet regjerte Qasim-familien Jammain og tyve nærliggende landsbyer. Jammain var setet i Jammains underdistrikt i Nablus sanjak.
Den franske oppdageren Victor Guérin besøkte landsbyen (som han kalte Djemma'in) i 1870, og estimerte at den hadde 1 400 innbyggere. Husene var av bedre standard enn mange andre steder Palestina, og noen virket nybygde.
I 1882 skildret Palestine Exploration Fund i Survey of Western Palestine Jammain som «den største landsbyen i distriktet, i høyt lende, omgitt av olivenlunder. Vannforsyningen er et reservoar og en brønn øst for landsbyen.»

Palestinamandatet

I folketellingen i 1922, utført av De britiske mandatmyndighetene, hadde hadde Jammain et folketall på 720, alle muslimer; dette økte i folketellingen i 1931 til 957, fremdeles alle muslimer, i 202 hus.
I 1945 hadde Jammain et folketall på 1 240, alle arabere, med 19 821 mål land, ifølge en offisiell landmåling. Av dette var 5 362 mål plantasjer og irrigert land, 6 625 benyttet
til korn, mens 77 mål var bebygget land.

Etter 1967

Som så mange andre palestinske steder på Vestbredden, har innbyggerne i Jammain vært involvert i Israel-Palestina-konflikten, og har vært et mål for flere raid fra det israelske forsvaret (IDF). Siden Den første intifadaen i 1987, har seks mennesker i byen mistet livet i angrep  fra IDF og hundrevis har blitt satt i fengsel.
Ferrero Bay

Ferrero Bay er en rundt 15 nautiske mil bred bukt som ligger like vest for Cosgrove-isbreen. Den utgjør den vestlige delen av en bukt som ligger mellom King Peninsula og Canisteo Peninsula. Bukten ble kartlagt fra flyfoto tatt av U.S. Navy Operasjon Highjump i desember 1946 og ble navngitt av Advisory Committee on Antarctic Names etter kapteinløytnant H.H. Ferrero, en sambandsoffiser for U.S. Navy Support Force i Antarktis i 1966-68.
Rhizotrogini

Utseende

Middelsstore, blanke, gjerne rødbrune eller gulbrune oldenborrer med avlang, nærmest sylindrisk kroppsform. Kroppen er ofte mer eller mindre kledt med fine, lange, oppstående hår.

Levevis

Larvene lever i ofte to år, og lever av røttene på mange ulike planter. Eggene legges i flere omganger i jorden. For de artene som lever i kaldt klima overvintrer larvene ved å trekke seg ned i jorden under frostlaget. Neste vår kommer de opp og eter videre eller klekker til  voksne biller.
De voksne billene er oftest skumrings- eller nattaktive og kommer gjerne til lys. De er planteetere, mange eter blader men det er også en del som lever av pollen.

Utbredelse

Gruppen er utbredt over hele Jorda bortsett fra Australia og polområdene. I Norge forekommer de bare i de sørligste landsdelene.
Sphallonycha

Utseende

Små, kraftige trebukker, enten ensfarget brune eller svarte med oransje pronotum. Antennene er noe lengre enn kroppen, tynne med lange, fine hår. Pronotum har rundede sider uten tenner, dekkvingene er parallellsidige.

Utbredelse

Slekten er utbredt i Sør-Amerika (Brasil og Ecuador).
Norgesmesterskapet i ishockey for gutter 17 år

Norgesmesterskapet i ishockey for gutter 17 år er en årlig ishockeyturnering for juniorlag, som først ble premiert med Canada Cup troféet i 1947 av den canadiske ambassaden. Pokalen, aksje i evigvarende trofé, ble til og med 1997 tildelt vinneren av NM junior. Fra og med 1998 ble pokalen tildelt vinneren av NM yngre junior. I 2008 var Siden 2008/09-sesongen har turneringen blitt betegnet som NM U17.
Viena-ekspedisjonen

Viena-ekspedisjonen (finsk: Vienan retkikunta) var en militær ekspedisjon i mars 1918, gjennomført av finske frivillige for å erobre en korridor til Kvitsjøen. Årsaken til dette var blandet. For det første var området i stor grad bebodd av folk som var etnisk beslektet med finnene. For det andre hadde områder en viktig strategisk og økonomisk betydning; adgang til Kvitsjøen ville sikre Finland tilgjengelighet til rike fiskeriområder i nord. Kanskje viktigst av alt var ideen om et Stor-Finland.
Ekspedisjonen gikk ikke slik Finland hadde håpet, og de finske styrkene måtte trekke seg tilbake etter å ha blitt påført store tap. Selv om de greide å nå Kvitsjøen, hadde dette liten betydning. Sovjet-Russland svarte med å angripe Finland, men dette angrepet ble med letthet slått tilbake. Det kanskje mest konkrete resultatet av ekspedisjonen var at Repola og Porajärvi ble en del av Finland.
Oscar Wisting

Polarferder

Wisting deltok på Roald Amundsens ekspedisjon til Sydpolen fra 1910 til 1912. Han var med i kjernegruppen, «Sydpolpartiet», som nådde målet 14. desember 1911. 
Han var mønstret som førstestyrmann på «Maud» gjennom Nordøstpassasjen 1918 til 1922. I tillegg hadde han ansvar for stuing av forsyninger og var kokk, bibliotekar, lege og proviantforvalter ombord på «Maud». 
Amundsen gav Wisting denne attesten: «Jo verre det så ut, jo bedre likte han sig. Og gikk det på livet løs, var han først i sitt ess». 
Amundsen gikk konkurs i 1925 og Wisting fikk ansvaret for å avvikle forretningene i Seattle, Washington, USA. Amundsen tok kontakt igjen og ba Wisting bli med på et nytt forsøk på å erobre Nordpolen luftveien. Wisting var derfor også med på den første overflyvning av Nordpolen ombord på luftskipet «Norge» i 1926. Roald Amundsen og Oscar Wisting var dermed de to første i verden som var på begge polene.
Da Amundsen forsvant med «Latham» i 1928 var Wisting i Advent Bay. Han deltok i letingen gjennom fem resultatløse uker, den ble så innstilt.
I 1930 utgav han boken 16 år med Roald Amundsen.

Frammuseet

Wisting deltok svært aktivt i forberedelsen til åpningen av Frammuseet på Bygdø i Oslo. Han var blitt 65 år, men klatret i riggen, pusset og stelte hver eneste dag. Han pleide å overnatte i sin gamle lugar da han jobbet ombord. Om morgenen 5. desember 1936, noen få dager før 25-årsjubileet for Sydpolferden, ble han funnet død i køya si ombord. Hjertet hadde sviktet, muligens på grunn av årelangt slit under strabasiøse forhold i polare strøk.
Wisting var gift med Elise Marie Wisting fra Nøtterøy. De hadde fire sønner. Wisting ble begravet i Horten på statens bekostning den 12. desember 1936. Det er reist statuer av Wisting både i Larvik (se bilde) og i Horten. Statuen foran Kulturhuset 37 i Horten ble avduket på Wistings fødselsdag den 6. juni 1938.

Utmerkelser

Wisting ble i 1926 utnevnt til ridder av 1. klasse av St. Olavs orden og samme år forfremmet til kommandør med stjerne «for fortjenstfull medvirkning til gjennemførelsen av Roald Amundsens nordpolsflygning i 1926.» Han ble også tildelt Sydpolsmedaljen, var offiser av Italias kroneorden og ridder av den franske Æreslegionen. Wisting mottok også Latham-medaljen.

Trivia

I kriminalromanene til Jørn Lier Horst forekommer politietterforsker William Wisting, en fiktiv etterkommer av Oscar Wisting.
Martynas Andriuškevičius

Amerikansk karriere

Andriuškevičius sin amerikanske karriere startet i 2005, da han var 19 år gammel. Da ble han trukket ut av NBA-klubben Orlando Magic i andre uttaksrunde. Han spilte ingen kamper for klubben og ble straks byttet bort til D-League-klubben Arkansas RimRockers. Han fikk ikke særlig mye spilletid da han kun fikk lov å spille i 15 kamper for klubben.
Mot slutten av sesongen ble Andriuškevičius byttet til Cleveland Cavaliers i NBA. Han ble heller ikke her en av de store stjernene. I denne klubben mottok han 398 762 dollar i lønn, noe som tilsvarer ca. 2,4 millioner kroner. Han ble samme året byttet til Chicago Bulls, der kan fikk en mye bedre lønn. Han tjente 664 209 dollar i Chicago Bulls, noe som tilsvarer ca. 4 millioner kroner. Til tross for den høye lønnen fikk ikke Andriuškevičius spille en eneste kamp for klubben. Totalt i begge klubbene tjente han 1 062 971 dollar, noe som tilsvarer ca. 6,4 millioner kroner.
I løpet av hele NBA-karrieren sin fikk han kun skutt et skudd og spilt 9 minutter på banen. I 2006 kom Andriuškevičius til Dakota Wizards i D-League, der han skulle spille den neste sesongen før han ble byttet til Alicante Costa Blanca der han spiller nå.

Kilder

Martynas Andriuškevičius biografi hos basketball-reference.com
Attacus selayarensis

Utseende

En meget stor (vingespenn ca. 200 millimeter), brunoransje påfuglspinner med sigdformede forvinger, særlig hos hannen, som er spinklere og mer smalvinget enn hunnen.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De svære hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten ble beskrevet fra øya Selayar nær Sulawesi, Indonesia.
Zhujiajiao

Zhujiajiao (tradisjonell kinesisk: 朱家角鎮; pinyin: Zhūjiājiǎo Zhèn), kalt «Shanghais Venezia», er en storkommune i bydistriktet Qingpu i Shanghai i Folkerepublikken Kina.  Zhujiajiao har et areal på 138 km² og rundt 66.000 innbyggere (2009).
Blant severdighetene der er kanalene, et buddhisttempel og Kezhi-hagen. Elven Huangpu Jiang renner gjennom Zhujiajiao, som ligger på flatt og lavt terreng.
Bjørn Tore Markussen

Bjørn Tore (BT) Markussen (født 1. september 1969 i Salangen) er en norsk næringslivsleder. Han er Executive Vice President i DNV GL, og har siden 2016 vært direktør for DNV GLs industrielle data management-plattform Veracity. 
Han ble i 2018 kåret på Lloyds List til en av topp ti globale teknologiledere innen maritim/hav-teknologi.
Markussen har siden han startet i DNV GL i 2007 innehatt forskjellige regionale og globale lederstillinger og bodd i Malaysia, Singapore, Amsterdam og Beijing.
Etter sammenslåingen av Det Norske Veritas (DNV) og Tyske Germanischer Lloyd (GL), er DNV GL Group verdens største klasseselskap innen maritim- og energisektoren. Gruppen omfatter 13 000 ansatte i over 100 land. 
Før DNV GL, har Markussen jobbet i CapGemini (Managing Consultant), Tromsø Idrettslag (administrerende direktør) og Wilhelmsen Ship Services.  
Han har også har hatt en rekke styreverv i inn og utland innenfor havnæringer (Maritim og olje/gass), Telecom, Akademia og sport/media.

Privatliv

Markussen er født og oppvokst i Salangen, Troms. Han er gift og har tre barn.
Hellebroa

Hellebroa er en broforbindelse mellom Nørvøya og Aspøya i Ålesund. Den første kom i 1836. En ny og svingbar bro kom i 1907. Denne sto til den faste betongbroa kom i 1936. Denne ble fornyet og forsterket og fikk nytt rekkverk i 1990. Hellebroa er også en sang skrevet av Jørgen Olav Flatmark.
Ainab

Ainab er en landsby i Libanon med ca. 2 000 innbyggere. Den ligger i guvernementet Libanonfjellene ca. 25 km sørøst for Beirut, som den har en flott utsikt over, og åtte km fra Aley.
Bouenza

Bouenza er et department i Republikken Kongo som ligger helt sør i landet. Det grenser mot departementene Lékoumou, Niari og Pool, og har internasjonale grenser mot Den demokratiske republikken Kongo og Cabinda, en eksklave tilhørende Angola. Regionshovedstaden er Madingou.  Andre byer er Loudima, Mouyondzi, Loutété og Nkayi.

Industri og jordbruk

Bouenza har noe industri og litt jordbruk. Blant hovedaktivitetene er en sementfabrikk i Loutété, sukkerrørsplantasjer i Nkayi. Det finnes også forekomster av  kobber, bly og sink. Blant avlingene finner vi bananer, palmeolje, jordnøtter, tobakk og bønner.